Il-Kardinal Jean-Claude Hollerich qal li l-Unjoni Ewropea għandha tħaddan il-valuri tagħha tal-karità u tospita aktar refuġjati mill-Afganistan. Bħalissa, il-pajjiż fil-Lvant Nofsani għaddej minn taqlib u tensjoni kbira waqt li t-Talibani qed jieħdu aktar reġjuni taħt idejhom. Aħbarijiet mill-Afganistan: It-Taliban jillibera priġunieri tal-ISIS Il-Kardinal Hollerich, li ilu jservi bħala l-Arċisqof ta' Lussemburgu mill-2011, qal li numru kbir ta' refuġjati Afgani huma ddisprati biex jaħarbu mill-oppressjoni tat-Talibani. Skont Vatican News, sal-Ħamis li għadda 'l fuq minn 80,000 persuna ġew evakwati mill-ajruport tal-kapitali Kabul. Madankollu għadu jeżisti r-riskju li jseħħu aktar attakki terroristiki li jaħsdu l-ħajja ta' ħafna nies. Pajjiżi Ewropej se jnaqqsu t-titjiriet ta' evakwazzjoni Wara li numru ta' pajjiżi Ewropew ħabbru li se jnaqqsu l-ammont ta' titjiriet ta' evakwazzjoni, il-Kummissjoni tal-Konferenzi tal-Isqfijiet tal-Unjoni Ewropea (COMECE) appellat lill-politiċi ta' dawn il-pajjiżi biex jilqgħu aktar refuġjati li qed jaħarbu mit-Talibani. Il-Kardinal Hollerich, li jservi wkoll bħala l-President tal-COMECE, appella lill-Istati tal-Unjoni Ewropea biex jagħmlu minn kollox biex isalvaw kemm jistgħu refuġjati mill-Afganistan. "Ma jkunx sew li jinbnew kampijiet għar-refuġjati f'pajjiżi qrib l-Afganistan minħabba li s-sitwazzjoni politika f'dawn il-pajjiżi mhix ħafna aħjar minn tal-Afganistan u t-theddida tal-estremiżmu Iżlamiku huwa kbir," stqarr il-Kardinal. Huwa qal ukoll li l-kundizzjonijiet fil-kampijiet għar-refuġjati ma marrux għall-aħjar minn mindu l-Papa Franġisku xebbah kampijiet simili fil-Libja mal-kampijiet ta' konċentrament tan-Nażisti. Il-Papa fl-2020: Il-Papa jikkundanna "l-kampijiet tal-konċentrament" tal-immigranti fil-Libja "L-iskop tal-politika għandu jkun li tgħin lin-nies" "Nixtieq infakkar lill-politiċi Ewropej li l-għan tal-karriera politika tagħhom għandu jkun li jgħinu u jieħdu ħsieb kemm jistgħu nies," saħaq il-Kardinal Hollerich. Huwa qal li l-Unjoni Ewropea ħaditha drawwa li tiftaħar bil-valuri Ewropej imma "meta tiġi f'sitwazzjoni prekarja, tfalli milli tħaddan dawn l-istess valuri". Il-Kardinal Hollerich stqarr li din il-kriżi qed toffri ċans lill-Unjoni Ewropea biex turi kemm hi lesta li tħaddan il-valuri Ewropew billi taċċetta u tintegra lil dawn ir-refuġjati fis-soċjetà Ewropea.